**Barok v európskej literatúre** **(16. - 18. storočie)**

**Barocco** - perla nepravidelného tvaru (v češtine **baroko**, ale v slovenčine **barok**!).   
Tento nový umelecký prúd vznikol v Španielsku a v Taliansku a odtiaľ sa rozšíril do celej Európy. Najvýraznejšie sa prejavil v architektúre, kde je typická **pompéznosť** (veľkoleposť), **ornamentálnosť** (ozdobnosť) a **patetickosť**(nadnesenosť) – **pomôcka: POP** .

**Umenie má ohúriť človeka a zapôsobiť na jeho zmysly.**

Platí heslo: **VANITAS VANITATUM** - **Márnosť nad márnosť (všetkého pominuteľného).**  
Šíril sa za veľmi ťažkej spoločenskej situácie v Európe (turecké vpády, 30-ročná vojna, náboženské nepokoje medzi evanjelikmi a katolíkmi, sociálny útlak ľudu). Ľudia  **strácajú dôveru v pozemský život, spravodlivosť na tomto svete a obracajú svoju pozornosť na život po smrti.**  Barokové myslenie je plné **protikladov.**

1. Na jednej strane **dychtivosť po svetskej nádhere** a na druhej strane **ničotnosť, pominuteľnosť**. Človek sa na jednej strane upína k životu, chce využiť všetko čo mu život ponúka, ale na druhej strane si uvedomuje, že všetko sa raz minie.

2. Pozemská **naturalistická zmyslovosť** a oproti nej **náboženský mysticizmus**. Človek vníma svet všetkými zmyslami, ale neistá doba ho vedie k tomu, že niekedy sa obracia na nadpozemský svet.

3. **Emocionálnosť** a precítenosť oproti **patetickosť**.

4. Zanikajú staré lit. žánre, vznikajú nové lit. žánre.

V literatúre sa používa **latinčina**a**národné jazyky** a literatúra má predovšetkým náboženský charakter.  
Z baroka vyrastá nový umelecký smer ***-*rokoko**.

Zväčšujú sa rozdiely medzi umelou literatúrou a ľudovou slovesnosťou.

**Rozdelenie baroka:**

1.) **náboženský** – katolícky,  
                       – protestantský:

Hlavným hrdinom tejto literatúry je svätec, pútnik, ktorý dobrovoľne prijíma utrpenie.

2. ) **svetský:**

Hlavné znaky svetskej literatúry sú: verné zobrazenie prírody a pozemského sveta, dychtivosť človeka po svetských veciach a túžba po živote .Hlavným hrdinom tejto literatúry je mešťan, šľachtic, vojak, pastier...

Medzi najvýznamnejších **predstaviteľov európskej barokovej literatúry** patria:

**- Talian Torquato Tasso**, ktorý napísal epos o oslobodení svätého hrobu počas prvej križiackej

výpravy **Oslobodený Jeruzalem;**

 - Angličan **John Milton**spracoval biblické témy v dvoch eposoch **Stratený raj** a **Raj znovu nájdený;**

 - Čech **Jan Amos Komenský**:

Po bitke na Bielej Hore v roku 1620 sú prenasledovaní nekatolíci, ktorí často opúšťajú vlasť a hľadajú útočisko v exile, v cudzích krajinách. Medzi nimi odchádza i mnoho vzdelancov a v exile pokračujú vo svojej tvorbe. Tak vzniká **exulantská literatúra**. Komenský bol najslávnejším českým exulantom.  
Bol to kňaz, biskup Jednoty bratskej, **učiteľ národov**; po otcovi Slovák, rodom Moravan, rečou Čech. Pochovaný je v Holandsku. Zanechal rozsiahle náboženské a pedagogické dielo. Písal učebnice, zakladal školy, reformoval školstvo v mnohých európskych krajinách.

Prevratnou v tomto smere bola učebnica pre učiteľov:  
**Didactica magna***-***Veľká didaktika** - zaoberá sa otázkami výchovy a vzdelávania, zdôrazňuje:

- **potrebu vyučovania v materinskom jazyku, ale aj potrebu výučby cudzích jazykov;**

**- vzdelávanie primerané veku;**

**- škola hrou;**

**- vzdelanie sprístupniť všetkým deťom bez rozdielu náboženstva, pohlavia, majetnosti;**

**- zákaz telesných trestov;**

**- názornosť vo vyučovaní...**

**Slovenská baroková literatúra**

* Rozvíjala sa približne v rokoch **1650 – 1780**.
* Je to obdobie tureckých vpádov na Slovensko.
* Obdobie protihabsburských povstaní.
* Zároveň je to obdobie náboženských bojov - obdobie neustáleho prenasledovania katolíkov a protestantov.
* Celé obdobie veľkou mierou ovplyvnila reformácia a protireformácia (reformácia – snaha o reformu katolíckej cirkvi, protireformácia – snaha katolíckej cirkvi získať späť do svojich radov reformovaných protestantov).
* Slovensko sužoval hlad, choroby, epidémie, mor.
* Silný bol i útlak ľudu, pred ktorým sa ľud bránil vzburami a  napr. útekom do hôr (Juro Jánošík).
* Človek mal pocit ohrozenia, obáv o svoj život.
* Zároveň je to obdobie výraznej snahy katolíkov aj protestantov o rozvoj kultúry, školstva a vzdelania:

a) katolíci mali univerzitu aj tlačiareň v Trnave,

b) evanjelici mali stredné školy v Bratislave a Prešove a tlačiareň v Levoči.

**Slovenská baroková literatúra – literárne znaky:**

* Rástol záujem o slovenské dejiny.
* Rástol záujem o slovenský jazyk a mimoriadna úcta k nemu.
* Rástol záujem o rozvoj vzdelanosti.
* Rástol záujem o rozvoj literatúry a jej žánrov.
* Vyhýbala sa dekoratívnemu a pompéznemu štýlu, ktorý bol typický pre svetovú barokovú literatúru.

**1/ V poézii** prevládala katolícka a evanjelická duchovná poézia a didakticky zameraná poézia.

**a/ Náboženská poézia** sa sústreďovala najmä v spevníkoch – **Benedikt Sőllősi**katolícky

spevník **Cantus catholici,** **Juraj Tranovský** evanjelický spevník **Cithara sanctorum.**   
 **b/ Svetskú poéziu** tvorili zborníky a spevníky, jarmočné piesne a didakticko – reflexívna poézia.

Vyniká najmä zbierka didakticko – reflexívnej poézie **Hugolína Gavloviča - Valaská škola mravúv**

**stodola (cieľová požiadavka!).**

<https://zlatyfond.sme.sk/dielo/165/Gavlovic_Valaska-skola-mravuv-stodola>

**Literárny druh: lyrika**

**Literárny žáner: básnická skladba**

**Literárna forma: didakticko-reflexívna poézia**

**Téma:**mravné poučenia a praktické rady o rozmanitých veciach a životných otázkach.

Cieľ skladby Gavlovič naznačil v titule „Valaská škola“ – je to životná múdrosť a skúsenosť spísaná medzi pastiermi na salaši, „mravúv stodola“ – sú zasa mravné ponaučenia a praktické rady o rozmanitých veciach a životných otázkach na základe náboženských, svetských a občianskych morálnych zásad.

**Gavlovič pôsobil ako františkánsky mních v Pruskom a, keďže bol chorý na pľúca, často chodil za valachmi na Vršatec**, kde počúval ich životné múdra, ktoré potom zveršoval do svojej zbierky.

Skladba má päťdielny prológ (Darování), 21 úvodných spevov – „pastierskych nót“ ( sú to výjavy zo Starého zákona s tematikou pastierskeho života), po každom speve nasleduje 59 samostatných didakticko-reflexívnych „konceptov,“ t.j. básní – mravných naučení. Za 21.časťou je „Prídavek“ (59 konceptov bez úvodnej pastierskej nóty) a dvojdielny epilóg (O smrti a O sude poslednem), ktorý gajduje valach. Gavlovič vychádzal z princípu číselnej kompozície, a preto mu vyšlo konečné číslo 1298 „konceptov.“ Mravné naučenia a praktické rady adresoval autor jednotlivcovi a jeho vzťahu k Bohu, blížnym a spoločnosti. Venoval sa témam, v ktorých sa pokúsil opísať základné medziľudské vzťahy: rodina, priateľstvo, práca, mier, vzdelanie, vlasť, vrchnosť, ale aj zloba, vojna, opilstvo, povery, chudoba, bohatstvo, zlodejstvo a iné.

V jednotlivých „mravných naučeniach“ uvažuje o:

* pominuteľnosti v živote (Jednako sa všetci roďa, nejednako k smrti choďa)
* výchove detí (Syn zlý vyroste, jak maznavo roste)
* lakomosti (Skúpemu isto schádza, čo čo mu do ruky prichádzá)
* neslušnom správaní (Pretrhovať reči, žádnému nesvedčí)
* opilstve (Hle, človek opilý, žádnému nemilý)
* rodičovských povinnostiach (Povinnosť otce a matky díteťu)
* vzťahu detí k rodičom (Otcovské potupení nech ti k smíchu neni)
* chytrosti chudobných (Chudoba bedlivý z kumštu chce byt živá)
* svetskej márnosti (V svetskej márnosti, mnoho trpkosti)
* šetrnosti (Babka k babce, budú kapce)
* práci (Pracovitý buď i ty)
* záhaľčivosti (Lepej pracovati, nežli zahálati)
* odrodilstve (Veľmi je hlúpý, kto vlasť svoju tupí)
* literatúre (Literné umení, lidem k ozdobení)
* všemocnosti peňazí (Peníze všecko múžú)
* pravde (V pravde buď stálý, nemineš chvály)
* úcte k starobe(Starých ludí šanuj)
* skúposti boháčov (Boháč skúpý, velmi hlúpý)
* vlastenectve (Vlasť svoja, každému milá)
* hygiene (Drž se čistotne podle tvého stavu a mnohom inom.

Skladbu oživujú ohlasy ľudovej poézie, ako aj veršované anekdoty a 11 bájkových príbehov.

Básne sú napísané **bohemizovanou slovenčinou**, to znamená severozápadoslovenským nárečím s českými jazykovými prvkami.

Link na jednu z básní Valaskej školy – Hle, človek opilý žádnemu nemilý (Baštrng):

<https://www.youtube.com/watch?v=-w6rjV8sQjw>

**2./ V próze**dominovala:

**a/ memoárová a cestopisná literatúra** – Ján Simonides: Väznenie, vyslobodenie a putovanie**;**

**b/ dobrodružná próza** – **Móric A. Beňovský: Pamäti a cesty grófa Augusta Beňovského;**  
 **c/ vedecká a popularizačná literatúra** – **Matej Bel: Historicko – zemepisná vedomosť o novom Uhorsku,**  **Ján Baltazár Magin** ( Dubničan!) v národnej obrane **Ostne ... alebo Obrana** odzrkadľuje hlavný vývojový smer národného uvedomovania v slovenskom baroku.

3. **Dráma** bola nevýrazná.