**Lexikálne jazykové prostriedky**

**Lexikológia – náuka o slove a slovnej zásobe.**

**Slovo** – **základná jazyková jednotka s ustálenou grafickou, zvukovou formou a ustáleným významom**. Má svoj vlastný **lexikálny** a **gramatický** význam.


Pod pojmom **lexikálny význam slova** rozumieme vecný obsah slova, ktorý označuje jav skutočnosti. Slovo ho má vždy, nemôže bez neho existovať.

**Gramatický význam slova –**schopnosť slova vyjadriť gramatické kategórie, do ktorých môže slovo do vety vstúpiť, ako napr. nadradenosť a podradenosť.  
- vyjadrenie vzťahov medzi slovami pomocou gramatických tvarov = slová ohýbame.  
**Slovná zásoba** = lexika – je otvorený súbor jednoslovných a viacslovných pomenovaní, ktoré slúžia človeku v istom jazykovom spoločenstve na vyjadrenie mimojazykovej skutočnosti. **Slovná zásoba**sa najrýchlejšie mení a vyvíja, citlivo reaguje na zmeny v spoločnosti. Má však pevný základ, ktorý nazývame **jadro slovnej zásoby** = časť slovnej zásoby, ktorá sa najmenej podriaďuje zmenám. Je stála a vyvíja sa veľmi pomaly. Do jadra slovnej zásoby patria **bezpríznakové (neutrálne) slová** napr. koberec, dom, písať, hore, desať. Ich funkciou je pomenúvať predmety, vlastnosti, deje objektívnej skutočnosti.

**Okraj SZ** je pohyblivý (slová do neho vstupujú alebo vypadávajú), napr. archaizmy, historizmy, neologizmy, odborné slová...  
SZ podľa geografického a sociálneho používania člení na:  
- **slovná zásoba národného jazyka** – všetky slová daného jazyka;  
- **individuálna slovná zásoba** – tvorí súbor slov jednotlivca a môže byť:  
**a) aktívna**– do nej patria slová, ktoré jednotlivec nielen pozná, ale aj ich aktívne používa;  
**b) pasívna**– patria do nej slová, ktoré jednotlivec síce pozná, ale ich v bežnej komunikácií nepoužíva, napr. kardiovaskulárny systém...

**Sémantický trojuholník**

- vzťah medzi objektívnou skutočnosťou a jej pomenovaním sa dá znázorniť v podobe sémantického trojuholníka, ktorý zároveň zobrazuje, že človek myslí v pojmoch.



**Vysvetlenie sémantického trojuholníka:**

Napr. **pojem** „strom“´(drevnatá rastlina s kmeňom a korunou) pomenúva **reálnu vec, objekt** (existuje v realite) v rôznych jazykoch rôznymi **slovami** (strom, a tree, l´arbre, das Baum, arbor...).

**Členenie slovnej zásoby**

**A. Členenie slov na základe lexikálneho významu:**  
**Jednovýznamové slová –**pomenúvajú len jednu skutočnosť, označuje ju práve jeden význam. Patria sem vlastné mená, odborné výrazy, ale aj niektoré bežné pomenovania, napr. športovisko.  
**Viacvýznamové slová –** pomenúvajú viacero rôznych skutočností, majú viacero významov. Mnohoznačnosť slov nazývame **POLYSÉMIA!** Napr. líška = zviera aj golier na kabáte.

**B. Členenie slov na základe vzťahu medzi ich lexikálnymi významami:**  
**Synonymá – rovnoznačné** slová, ktoré majú rôznu formu, ale rovnaký alebo podobný význam. Napr. utekať, bežať, trieliť, klusať, fujazdiť, upaľovať...  
**Antonymá = opozitá –** protikladné slová, sú to dvojice (niekedy trojice slov) s opačným významom. Napríklad:

kupovať – predávať, príchod – odchod...  
**Homonymá – rovnozvučné** slová napr. kohútik= zviera/časť vodovodu.

**Paronymá** – jav, pri ktorom sa ocitnú vedľa seba dve jazykové jednotky, ktoré sú zvukovo i gramaticky podobné (nie však totožné), ale významy majú rozdielne. Ich rovnaká zvuková podoba vznikla náhodne, bez akejkoľvek vonkajšej alebo vnútornej súvislosti. Napr. Narodil sa v znamení **váh** v Dubnici, kde tečie rieka **Váh**.

**C. Členenie podľa zaradenia do jazykových štýlov:**

**Neutrálne slová -** používajú sa vo všetkých jazykových štýloch.

**Štylisticky zafarbené slová –** patria do niektorého jazykového štýlu, napr. luna, genetika...

**D. Členenie slov podľa spisovnosti:**  
**Spisovné slová –**patria do SZ spisovného jazyka a sú kodifikované v normatívnych príručkách.  
**Nespisovné slová –** slová, použitie ktorých je obmedzené len na veľmi úzky okruh textov (napr. súkromný rozhovor). Patria sem:  
**a) nárečové slová = dialektizmy –** napr. švábka, grule, bandurky, krumple...  
**b) slangové slová –** nespisovné slová, ktoré vznikajú často deformáciou známych slov, používa ich istá spoločenská alebo záujmová skupina, napr. profák...  
**c) profesionalizmy –** nespisovné slová, ktoré používa istá profesia, slúži na rýchle a úsporné vyjadrovanie sa, napr. káblovka, šróbovák...  
**d) argot –** tajná šifrovaná reč. Používajú ju rôzne asociálne skupiny ľudí, napr. tráva (marihuana)...

**E. Členenie slov podľa citového príznaku (expresívnosti):**

**Neutrálne slová**- bez citového zafarbenia, napr. tri, jesť, voda...  
**Citovo zafarbené (expresívne) slová –**sú slová alebo slovné spojenia, ktorými hovoriaci často vyjadrujú svoj postoj. Expresívne slová rozdeľujeme podľa postoja  ku skutočnosti alebo k pomenovanej veci či osobe (kladný alebo záporný postoj):  
**a) kladný postoj:**  
**1. zdrobneniny = deminutíva –**sú expresívne slová alebo slovné spojenia, ktorými podávateľ vyjadruje svoj pozitívny alebo lichotivý vzťah k pomenúvanej realite, alebo ktoré pomenúvajú drobné veci, napr. rúčka, nožička...  
**2.** **eufemizmy** – sú expresívne slová alebo slovné spojenia slov, použitím ktorých podávateľ zmierňuje, zjemňuje svoj prejav, napr. miesto zomrel použijeme zaspal naveky...  
**3.** **detské slová** - papať, macko...

**4. rodinné slová**, napr. Janíčko, mamička...  
**b) záporný postoj:**  
**1. hanlivé slová = pejoratíva**, napr. frňák...

**2. nadávky**, napr. mamľas...

**3. slová so zveličujúcim významom**, napr. nosisko, kusisko...

**4. vulgarizmy** – sú hrubé, neslušné výrazy s výrazne negatívnym nábojom, ktorým sa treba vyhýbať. Nebudem písať príklad.

**F. Členenie štylisticky príznakových slov podľa pôvodu:**

**Domáce slová –**majú domáci pôvod , väčšina sa môže používať vo všetkých typoch textov, napr. dvere, stolička...  
**Cudzie slová –** sú slová, ktoré sa prebrali a aj súčasnosti preberajú z cudzích jazykov. A môžu byť:  
**a) zdomácnené –** už ich nepociťujeme ako cudzie, napr. omša, škola, džem...  
**b) medzinárodné slová = internacionalizmy –** vyskytujú sa vo viacerých rozdielnych jazykoch. Pomenúvajú javy z oblasti politiky, kultúry, vedy a techniky. Uľahčujú medzinárodné dorozumievanie sa. Napr. demokracia...

**G. Členenie štylisticky príznakových slov podľa dobového výskytu:**  
**Neologizmy –**novovzniknuté slová alebo slovné spojenia slov. Vyžaduje ich spoločenský vývoj, vznikajú hlavne pre potreby náučných, administratívnych a publicistických textov. Často sú to slová prevzaté z cudzieho jazyka, najmä z angličtiny, napr. mobil, server...  
**Zastarané slová –** slová, ktoré pomenúvali predmety alebo javy, ktoré majú dnes už nové pomenovanie, ale časť ľudí ich ešte používa, napr. knihovňa – knižnica...

**Archaizmy –** slová, ktoré už bežne nepoužívame, pretože procese vývinu jazyka sa začali častejšie používať novšie slová – ich synonymá, napr. temnica, árešt – väznica, lajblík – vesta, širák - klobúk...  
**Historizmy –** slová, ktoré kedysi pomenúvali hlavne predmety, povolania, ktoré dnes už neexistujú, a preto

v súčasnej slovenčine nemajú synonymá, napr. groš, dereš...