**Obohacovanie slovnej zásoby I.**

Slovnú zásobu obohacujeme:

**1. tvorením slov,**

**2. tvorením viacslovných pomenovaní,**

**3. tvorením nepriamych pomenovaní,**

**4. preberaním slov.**

**1. TVORENIE SLOV**

Slová tvoríme:

**A. ODVODZOVANÍM:**

|  |
| --- |
| **a, bezpríponovým –**vtedy základové slovo nepriberá žiadnu príponu, naopak, stráca slovotvornú príponu pre pôvodný slovný druh (zo slovesa sa stane podstatné meno):  uletieť – úlet, preletieť – prelet, naletieť – nálet, doletieť – dolet, odletieť – odlet...  nastúpiť – nástup, zapadať – západ, prechodiť – prechod, dopadať – dopad... |
| **b, odvodzovaním pomocou slovotvornej prípony (prípona – sufix)**  **slovotvorný základ + slovotvorná prípona**  let – letieť, let – letec, let – letový, let – letecký, let – letisko...  scenár – scenárista, voda – vodník, ryba – rybačka, lekár – lekáreň, chlap – chlapček, šteňa – šteniatko, mama – mamička, chlap – chlapisko, voda – vodáreň, reč – rečník, ihla – ihlica, dom –domček, strom – stromček, loď – loďka, hus – húska,otec – otcov, vrana – vraní, hrať – hrací, ochutiť – ochutený, láka – lákavý, špina – špinavý, zajtra – zajtrajší, písať – písaný, svoj – svojský, oko – okatý, peha – pehavý, hliník – hlinitý... |
| **c, odvodzovaním pomocou slovotvornej predpony (predpona -prefix)**  **slovotvorná predpona + slovotvorný základ**  let – nálet, let – prelet, let – výlet, let – dolet...  písať - dopísať, napísať, opísať, odpísať, podpísať, prepísať, predpísať, pripísať, rozpísať, vypísať, spísať, stroj - výstroj, nástroj, prestroj, odstroj, zostroj, vystroj, hrať – vyhrať, zahrať, prehrať, dohrať, liezť – vyliezť, doliezť, zaliezť, preliezť... |
| **d, odvodzovaním pomocou slovotvornej predpony a slovotvornej prípony súčasne**  **slovotvorná predpona + slovotvorný základ + slovotvorná prípona**  vy – let – ieť, na – let –ieť, za – let – ieť, do –let – ieť, pri – let -ieť... |

**B. SKLADANÍM:**

Nové slovo vznikne skladaním dvoch alebo viacerých základov slov pomocou **spájacej samohlásky -o-** (napr. bled**o**modrý; **spájacej samohlásky** **-e-** (napr. zem**e**guľa) alebo zrazením bez spájacích samohlások (napr. tlčhuba).

Nové slovo, ktoré vznikne, nazývame **zložené slovo**.

|  |
| --- |
| **Príklady:**  moreplavba, bledomodrý, dvesto, tristo, štyristo, žiaľbohu, Valibuk, autorádio, autoškola, zememerač, delostrelec, minisukňa, bacilonosič, autodoprava, autoopravovňa, kníhtlačiareň... |

**C. SKRACOVANÍM:**

Uvedeným spôsobom vznikajú:

|  |
| --- |
| **Skratky:**   * Tvorí ju jedna alebo niekoľko prvých hlások slova. * Takmer vždy sa končí spoluhláskou. * Na konci skratky je bodka. * Bodku na konci nemajú **iniciálové skratky**: SND, NR SR, ZŠ, SOŠ, SNS, HZDS...   **Príklady:**  MUDr., Mgr., Ing., apod., napr., atď., tzv., a i., kpt., t. r., t. j., st. ... |
| **Značky:**   * Tvorí ich jedno alebo niekoľko hlások. * Obsahujú aj malé aj veľké písmená. * Na konci nemajú bodku. * Ide najmä o označenia fyzikálnych veličín, chemických prvkov, fyzikálnych jednotiek...   **Príklady:**  m, dag, l,  H, O, Ca, Cu, Sn, A, Ag, W, s, kg, ... |
| **Skratkové slová:**   * Vznikajú zo začiatočných hlások alebo slabík viacslovného pomenovania. * Dajú sa skloňovať.   **Príklady:**  SĽUK – Slovenský ľudový umelecký kolektív (tancujem v SĽUK-u)  Slovnaft – Slovenská nafta  TANAP – Tatranský národný park |